Konferencija o prehrambenoj bezbednosti

Klub privrednih novinara, u saradnji sa Društvom agrarnih ekonomista i pod pokroviteljstvom Hipo banke, organizovaće u nedelju, 19. maja, u okviru Međunarodnog sajma poljoprivrede u Novom Sadu, konferenciju “Prehrambena bezbednost i sigurnost -kvalitet i količine”.

Prema saopštenju organizatora, pitanje strateške nacionalne prehrambene sigurnosti i bezbednosti obično se dovodi u prvi plan s pojavom različitih skandala u proizvodnji hrane.

O tome kako dostići prehrambenu bezbednosti i sigurnost, pored predstavnika resornog Ministarstva, govoriće ugledni profesori i naučni radnici Žaklina Stojanović, Zoran Keserović, Milan Ostojić, Jovanka Lević, Biljana Cvetković i drugi.

Konferenciji će prisustvovati najuspešnije firme iz oblasti agrara iz zemlje i okruženja, najuspešniji individualni proizvođači i gosti iz regiona .

Organizatori su najavili da će u okviru konferencije biti uručena i tradicionalna priznanja “Agro-biz lider”.

Zlatnu plaketu “Agro-biz lider” dobili su Departman za voćarstvo, hortikulturu i pejzažnu arhitekturu Poljoprivrednog fakulteta Univerziteta u Novom Sadu, profesor Miladin Ševarlić za očuvanje prirodnog genetskog potencijala i novinar Dragana Žebeljan.

Plaketa “Agro-biz lider” pripala je opštini Nova Varoš za afirmaciju organske proizvodnje i očuvanje autohtonih sorti, Poljoprivrednoj školi “Rajko Bosnić” iz Bukova za ulaganje u edukaciju i inovativnost, Muzeju pčelarstva “Živanović” za očuvanje tradicije, edukaciju i etno turizam, i Ivanu Tomiću za ulaganje u razvoj voćarstva.

Priznanje “Hipo Agro-biz lider” dobiće Milan Milovanović za ulaganje u modernizaciju proizvodnje, Opština Pirot – Fond za poljoprivredu za zaštitu brenda “pirotski kačkavalj”, preduzeće “Ćirić i sin”, a Plaketa “Hipo Agro-biz lider” pripala je Jovici Aksiću za razvoj autohtonog govedarstva i Stevanu Rakiću za ulaganje u razvoj stočne privrede.

[Društvo](http://novinenovosadske.rs/category/novi-sad/drustvo/),[Novi Sad](http://novinenovosadske.rs/category/novi-sad/) - Četvrtak, 16 Maj, 2013 - 11:23